 NA WINNIE ONYANDO RAIS William Ruto alidai kuwa kaunti nyingi nchini zimevamiwa na makateli wa kihujumu uchumi ambao lengo lao ni kujitajirisha wala si kuhudumia raia. Akizungumza Jumatano akiwa mjini Eldoret wakati wa ufunguzi wa Kongamano la Ugatuzi katika Kaunti ya Uasin Gishu, Rais Ruto alisema kuwa serikali yake iko tayari kupambana na ufisadi na wale wanaovamia uchumi wa nchi. “Kuna watu ambao kazi yao ni kufilisisha kaunti kwa kujilimbikizia mali kwa manufaa yao ya kibinafsi. Nataka kuwaambia kuwa mambo yamebadilika,” Rais Ruto akasema. Kadhalika, alisema kuwa serikali yake iko tayari kukabiliana na watu kama hao. “Watakaopatikana na hatia ya ufisadi na kujilimbikizia mali badala ya kuwatumikia Wakenya wataadhibiwa,” akaongeza Dkt Ruto. Kwa upande mwingine, alieleza kuwa suluhu ya pekee inayoweza kudhibiti ufisadi ni matumizi ya njia ya kidijitali. Aliwahimiza magavana kuhakikisha kuwa serikali zao zinatumia njia za kidijitali katika utoaji huduma kama njia ya kupambana na ufisadi. “Serikali ya kitaifa itashirikiana na zile za kaunti ili kuhakikisha kuwa huduma zote zinatolewa kwa njia ya kidijitali. Pia nimeagiza idara inayohusika kushirikiana na kaunti ili kuboresha utoaji wa huduma,” akaahidi. Rais pia alisema kuwa viongozi katika makundi yote walichaguliwa kuwatumikia Wakenya na sio kutumia vibaya ushuru wao kujinufaisha kibinafsi. “Wakenya walinichagua ili niwatumikie. Vile vile, nyinyi pia mlichaguliwa kuwatumikia Wakenya. Hivyo basi mnafaa kulinga fedha zao na ushuru, na lazima tuwajibike. Pesa zote lazima zitumike ipasavyo. Hakuna nafasi ya ufisadi,” akaongeza Rais Ruto.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  